## El Museu de les Ciències amplia els seus continguts per al públic infantil amb la nova exposició ‘Metamorfosi. El poder de la transformació’

*** A través de cinc escenografies es proposen diferents experiències participatives amb jocs interactius i audiovisuals**

El Museu de les Ciències presenta la nova exposició ‘Metamorfosi. El poder de la transformació’ que aborda este tema per primera vegada en una exposició científica dirigida al públic infantil. La mostra, desenrotllada per La Cité des Sciences et de l'Industrie de París, explora diferents matisos de la metamorfosi i les transformacions, amb un enfocament científic, en animar el públic infantil a observar, preguntar i preguntar-se.

La inauguració ha comptat amb la presència del secretari autonòmic de Relacions Institucionals i Transparència i president del Consell d’Administració de CACSA, Santiago Lumbreras; la secretària autonòmica d’Universitats, Esther Gómez; la directora general de la Ciutat de les Arts i les Ciències, Ana Ortells; la comissària d’exposicions d’Universcence, Julia Maciel; i el president del Comité d’Experts de la Ciutat de les Arts i les Ciències, José Luis Rubio.

La directora general de la Ciutat de les Arts i les Ciències, Ana Ortells, ha destacat que esta exposició interactiva “obri la porta a un univers lúdic i de color que ens permet experimentar la bellesa del canvi i la transformació, descobrir el que s’amaga darrere d’aquelles paraules d’Antoine Lavoisier sobre que la matèria ni es crea ni es destruïx, només es transforma”.

Així mateix, ha afegit que “en un context de canvi continu com l’actual, una exposició que explora les transformacions a través del diàleg entre la ciència i la imaginació permet acompanyar el públic infantil en les seues preguntes i pors, ajudar-los a comprendre els canvis i mostrar-los que les transformacions també obrin noves possibilitats i perspectives”.

La mostra, recomanada a partir dels 6 anys, s’organitza en cinc escenografies: ‘El bosc meravellós’, ‘Espillet, espillet’, ‘El món de les ombres’, ‘Les mil i una mirades’ i ‘La fira’, a on el públic experimenta amb diferents interactius i recursos audiovisuals sobre les transformacions que veiem de la naturalesa i en la matèria, en els contes populars i també les que vivim a través del nostre propi creixement personal.

En ‘El bosc meravellós’ el visitant troba metamorfosis d’animals i transformacions vegetals, naturals o fins i tot imaginàries. En ‘El meu bell espill’, grans i menuts són protagonistes de les transformacions a través de diversos jocs sobre la veu, la imatge i recursos multimèdia.

Una altra de les recreacions és ‘El món de les ombres’, que fa referència al fet que els éssers humans són complexos. Les seues emocions, estats d’ànim i pensaments varien durant el dia, la setmana, els anys i les etapes de la vida. Ací, en un gran teatre d’ombres, els xiquets i xiquetes poden jugar amb el seu cos i els accessoris per a transformar la seua ombra en monstres, revelant així facetes de la seua personalitat potser un poc més fosques.

L’espai ‘Les mil i una mirades’ convida a jugar amb les perspectives en una instal·lació d’espills inspirada en el personatge i el món d’Alícia. Els xiquets i xiquetes es posen diferents ulleres i exploren un escenari. Deformacions, jocs de desplaçament, filtres de colors: una incitació a mirar el món d’una altra manera i adonar-se que no tots el veiem de la mateixa manera.

El recorregut finalitza amb l’evocació d’una fira, un lloc de descobriment i fascinació per excel·lència, dedicada a les transformacions de la matèria. Originalment, la fira era un agitat laboratori a on es mesclaven artistes i erudits, físics i mags, químics i malabaristes. Ací, la ciència es convertix en espectacle.

Fecha: 10/04/2025